РЕПУБЛИКА СРБИЈА

НАРОДНА СКУПШТИНА

Одбор за смањење сиромаштва

32 Број: 06-2/316-11

21. октобар 2011. године

Б е о г р а д

**И Н Ф О Р М А Ц И Ј А**

**О**

**ПРВОМ ЈАВНОМ СЛУШАЊУ ОДБОРА ЗА СМАЊЕЊЕ СИРОМАШТ**ВА

Обележавање Светског дана борбе против сиромаштва

Тема: „Од сиромаштва до одрживости: Људи у центру инклузивног развоја“

Дом Народне скупштине, Мала сала, 19. октобар 2011. год

Јавном слушању су присуствовали: председник Народне скупштине проф. др Славица Ђукић Дејановић; Жарко Шундерић, руководилац Тима за социјалну укљученост и смањење сиромаштва у Влади Републике Србије, Небојша Јокић, виши саветник у Министарству; Љубомир Пејаковић, посебни саветнику министра рада и социјалне политике; Милена Прица, самостални саветник у Министарству економије и регионалног развоја; Данијела Вуковић, саветник у Министарству просвете; Вилијам Инфанте, шеф мисије УН; Венсан Дежер, Делегација Европске уније у Србији; Весна Циврић, председник Одбор за смањење сиромаштва-општина Ада; Славица Денић, представница Министарства за људска и мањинска права, државну управу и локалну самоуправу; Марија Бабовић, Група за развојну иницијативу-SECONS; Делевић, Канцеларија за Европске интеграције; Ивана Ћирковић, Канцеларија за сарадњу са цивилним друштвом; Гордана Матковић, Центар за либерално-демократске студије; Драган Вукмировић, Републички завод за статистику; Ђорђе Станичић, Стална конференцијаградова и општина, представници невладиних организација које се баве темом инклузије и смањења сиромаштва, као и међународним партнерима који годинама подржавају рад Одбора за смањење сиромаштва**.**

**Гордана Рајков**, Председница Одбора за смањење сиромаштва отворила је јавно слушање и истакла да је ово јавно слушање Одбора за смањење сиромаштва, прво организовано на основу одредаба Пословника Народне скупштине из јула 2010. године, посвећено обележавању 17. октобра, Светског дана борбе против сиромаштва, који је установљен 1993. године од стране Генералне скупштине УН.

Нагласила је да је широм света овај дан симболично посвећен настојањима да се искорени пре свега екстремно сиромаштво и неједнакост која влада на целој планети. Одбор за смањење сиромаштва овај дан, на сличан начин, обележава од 2004. године, увек уз присуство народних посланика, представника надлежних министарстава, других релевантних државних органа и организација, међународних партнера и представника невладиних организација које се баве борбом против сиромаштва и побољшањем положаја угрожених категорија грађана Србије.

Истакла је да су чланови Одбора прошле године на овај отишли у сусрет грађанима Општине Ада, како би се у непосредном контакту са људима у локалној средини упознали са изазовима и начинима за превазлажења стања сиромаштва и обезбеђивање социјалног укључивања најугроженијих категорија.

Рекла је да је данашње јавно слушање посвећено процесу који се креће **од сиромаштва до одрживости, са жељом да људи буду у центру инклузивног развоја.**

Истакла је да Одбор за смањење сиромаштва тежи да заштити људска права и достојанство у сиромаштву, јер суочавање са тако комплексним проблемима као што је сиромаштво подразумева и његово суочавање са становишта ускраћивања људских права и нарушавање људског достојанства. Одбор посвећено ради на јачању свести о постојању овог проблему и подсећају на неопходност испуњавања обећања из Миленијумске декларације.

Нагласила је да чланови Одбора учие и усвајају појмове као што су: **социјална (друштвена) искљученост -** процес којим су одређени појединци смештени на ивицу друштва и због свог сиромаштва или недостатка основних знања и могућности за доживотно учење, или као резултат дискриминације, онемогућени да учествују у друштвеним догађањима. Они имају мало приступа институцијама, органима власти и процесима доношења одлука што утиче на њихов појачан  осећај немоћи и немогућности да утичу на сопствени живот.

Указала је да је циљ достизање задовољавајућег ниво **социјалне (друштвене) укључености,** која седефинише као процес који омогућава да они који су у ризику од сиромаштва и друштвене искључености добију могућност и средства која су потребна за пуно учешће у економском, друштвеном и културном животу и постизању животног стандарда и благостања који се сматрају нормалним у друштву у којем живе. Друштвена укљученост осигурава веће учешће грађана у доношењу одлука што утиче на њихове животе и остварење основних права.

Одбор за смањење сиромаштва улаже напоре да у оквиру својих надлежности ствара друштво у коме ће се постићи што виши степен **социјалне** **кохезије**, што подразумева оспособљавање свих релевантних државних органа и институција, невладиниг сектора и сваког појединца да градимо друштво у коме ће у што већој мери бити осигурана добробит свим члановима, друштво у коме ће на минимум бити сведена неједнакости и избегнуте поделе.

Указала је на постојање свести да је ово пре идеал којем наше друштво треба да тежи, али да је Одбор спреман да предузме и све реалне и расположиве кораке како би допринео одржавању, побољшавању и прилагођавању Србије променама које се дешавају у економској, социјалној и политичкој сфери и уравнотеженијем развоју са развојем ЕУ. Ово даље подразумева смањење структурних разлика између региона и промовисање једнаких могућности за сваког појединца.

Истакла је да је Одбор за смањење сиромаштва је заједно са својим партнерима много радио на овим питањима, а резултат је био да је у периоду од 2006. до 2008. године број сиромашних опао у значајној мери. На жалост овај број је у 2009. години порастао у односу на 2008. годину за 0,8 процентних поена или 6,9%, а у 2010. години за 2,3 процентна поена у односу на 2009. годину. Подаци Анкете о потрошњи домаћинства за 2010. годину показују да је испод апсолутне линије сиромаштва у 2010. години живело 9,2% становника Републике Србије, односно сиромашна су била сва домаћинства у којима је потрошња била испод 8.544 динара по потрошачкој јединици.

Присутнима се обратила председница Народне скупштине **проф. др Славица Ђукић Дејановић,** изражавајући задовољство што се у Народној скупштини разматрају теме које су од значаја за живот грађана. Усвојени антидискриминациони закони битни су за борбу против сиромаштва, јер је инклузија свих категорија становништва неизоставни елемент у тој борби. Председница Народне скупштине је закључила да је неопходно да се сви релевантни друштвени чиниоци укључе и преузму свој део одговорности у решавању проблема сиромаштва у друштву.

Руководилац Тима за социјалну укљученост и смањење сиромаштва Владе Републике Србије **Жарко Шундерић**, представљајући Извештај са Прве годишње конвенције Европске платформе за борбу против сиромаштва и социјалне искључености, истакао је да је питање смањења сиромаштва и социјалне искључености високо постављенo на агенди Европске уније. Смањење сиромаштва једино је могуће уз економски развој, у сарадњи различитих државних сектора и у комбинацији различитих мера, закључио је Шундерић.

Представник Министарства здравља Небојша Јокић навео је да је дугорочни циљ Министарства повећање очекиване дужине живота грађана Србије. С тим у вези Министарство се усредседило на посебне стратегије и програме здравствене заштите који су намењени осетљивим категоријама популације и превенцији болести које највише оптерећују грађане Србије.

Представник Министарства рада и социјалне политике Љубомир Пејаковић упознао је учеснике са мерама које спроводи то Министарство, а у сврху помоћи грађанима који живе испод апсолутне линије сиромаштва. Законом о социјалној заштити, који се примењује од 1. априла 2011. године повећани су износи новчане социјалне помоћи, као и број корисника.

Милена Прица, представница Министарства економије и регионалног развоја истакла је да се у Националној стратегији запошљавања за период од 2011-2020. године посебна пажња посвећује политици једнаких могућности запошљавања.

Данијела Вуковић, представница Министарства просвете и науке указала је да се од 2009. године спроводи инклузивно образовање како је предвиђено кровним Законом о основама система образовања и васпитања. На тај начин елиминисаће се низак образовни ниво и сиромаштво осетљивих категорија становништва, навела је Вуковић.

У расправи су учествовали: Оливера Павловић, Secons; Ивана Антић, Канцеларија за европске интеграције; Славица Денић, Министарство за људска и мањинска права, дрзавну управу и локалну самоуправу; Ивана Ћирковић, Канцеларија за сарадњу са цивилним друштвом; Владан Божанић, Републички завод за статистику; Ђорђе Станичић, Стална конференција градова и општина, Гордана Матковић, Центар за либерално-демократске студије; Марија Бабовић, Група за развојну иницијативу – Сецонс; Весна Циврић, Општина Ада.

Учесници су представили изазове и активности организација цивилног друштва на плану борбе против сиромаштва и развоја инклузивног друштва, те разменили мишљења и предлоге у вези са начинима решавања проблема сиромаштва у друштву, наглашавајући велики проблем сиромаштва и искључености деце.

 ПРЕДСЕДНИК ОДБОРА

 Гордана Рајков